ความชัดเจน ขี่พายุ ทะลุฟ้า
ตลาดหุ้น ต้องการความชัดเจน ไม่ต้องการความคลุมเครือ
21 ต.ค. 2559

ชาญชัย สงวนวงศ์
 
ตลาดหุ้น ต้องการความชัดเจน ไม่ต้องการความคลุมเครือ
พลันที่มีแถลงการณ์สวรรคต และมีความชัดเจนเรื่ององค์รัชทายาท ซึ่งพระบาทสมเด็จพระเจ้าอยู่หัวในพระบรมโกศทรงสถาปนามาแต่พ.ศ.2515
ตลาดหุ้นที่ร่วงลงมาอย่างหนัก 4 วันซ้อน ก็รีบาวด์กลับมาเป็นบวกได้ในช่วงท้ายตลาด และกลับสู่ภาวะปกติได้ตั้งแต่วันศุกร์ที่ 14 ต.ค.เป็นต้นไป
ประชาชนไทยอาลัยรักและสำนึกในพระมหากรุณาธิคุณในหลวงรัชกาลที่ 9 เป็นล้นพ้น นอกจากนั้นยังห่วงใยในการเปลี่ยนผ่านรัชกาล
ซึ่งเมื่อทุกอย่างชัดเจน ตลาดหุ้นก็ได้กลับเข้าสู่ภาวะปกติโดยรวดเร็วและค่อนข้างเหนือความคาดหมาย
ตามคำชี้แจงของดร.วิษณุ เครืองาม รองนายกรัฐมนตรี จะประกอบด้วยขั้นตอนต่างๆ ดังต่อไปนี้
ดร.วิษณุยังยืนยันด้วยว่า ประเทศไทยยังมีพระมหากษัตริย์ “ที่ต่างประเทศออกข่าวว่าประเทศไทยไม่มีพระมหากษัตริย์นั้น ไม่เป็นความจริง”
ฉะนั้น ประชาชนเบาใจได้ว่า การเปลี่ยนผ่านแผ่นดินครั้งนี้ จะทำให้ประเทศไทยมีระบอบการปกครองโดยพระมหากษัตริย์ไปอีกยาวนานเท่านาน และแผ่นดินก็มิได้ว่างเว้นการมีพระมหากษัตริย์เลยแม้แต่น้อย
ช่วงเวลานี้ จึงเป็นช่วงเวลาที่พสกนิกรชาวไทยใจจดใจจ่ออยู่กับพระราชพิธีเกี่ยวกับพระบรมศพ และพร้อมเพรียงกันเป็นหัวใจเดียวกัน แสดงความรักความอาลัยถวายแด่ในหลวงในพระบรมโกศอย่างสุดซึ้ง
รัฐและองค์กรต่างประเทศต่างๆ เช่น องค์การสหประชาชาติ ต่างให้ความเคารพสักการะพระเจ้าอยู่หัว รัชกาลที่ 9 อย่างไม่เคยปรากฏพบเห็นมาก่อน
พระองค์เป็นมหาราชกษัตริย์ ที่ได้รับการยกย่องอย่างสูงจากนานาอารยประเทศ ซึ่งไม่เพียงแต่จะเป็นที่เคารพสักการะ
อย่างมิอาจจะลืมเลือนได้จากปวงชนชาวไทยเท่านั้น
จากเรื่องใหญ่ คือ กรณีสวรรคต และการเปลี่ยนผ่านแผ่นดินโดยแจ้งชัด ปราศจากความคลุมเครือไปแล้ว ก็เหลือความชัดเจนในเรื่องของโรดแมป ที่จะต้องมีการเลือกตั้งใหญ่ภายในปีหน้า (2560)
ต่างประเทศไม่ได้ให้ความสนใจว่า เนื้อหาร่างรัฐธรรมนูญจะเป็นอย่างไร โดยเฉพาะอย่างยิ่งเป็นร่างรัฐธรรมนูญที่ผ่านการเห็นชอบจากประชาชนในการลงประชามติมาแล้ว
แต่ให้ความสนใจว่า โรดแมป จะเดินตามกำหนดการเดิมหรือไม่
รัฐบาลแสดงท่าทีมาก่อนหน้านี้ว่า การเปลี่ยนผ่านแผ่นดิน ไม่ส่งผลกระทบต่อแผนการเลือกตั้งที่จะมีขึ้น และนายกรัฐมนตรีพล.อ.ประยุทธ์ ก็ยังคงยืนยันว่าการเลือกตั้ง ยังคงเป็นไปตามกำหนดการเดิม
นี่เป็นท่าทีที่นักลงทุนทั้งในและต่างประเทศเบาใจ
ตลาดหุ้นไทยกลับคืนสู่ภาวะปกติได้อย่างรวดเร็วเหลือเชื่อ
 
                                             